Resolució 10/2018, de 22 de gener
Un dia per haver treballat en jornada electoral i que se'n faci difusió.
El dret d'accés a la informació pública no empara l'obtenció d'un dia d'assumptes propis, ni la imposició a l'Administració pública de la necessitat de dur a terme la realització d'accions determinades de difusió d'informació, pretensions ambdues que excedeixen l'àmbit competencial de la GAIP, motiu pel qual s'ha d'inadmetre la Reclamació.
Número d'expedient de la reclamació: 7/2018.
La sol·licitud d'informació pública de la que deriva aquesta Reclamació té dos objectes: per una banda, demana un dia d'assumptes personals (és a dir, de festa), per haver treballat en una jornada electoral i, per l'altra, que l'Ajuntament faci una comunicació pública sobre el dret a aquest permís i sobre com es pot exercir (així s'ha d'entendre el significat del darrer incís de la sol·licitud presentada, si es té en compte el precedent de la Resolució de la GAIP 300/2017, sobre una Reclamació presentada per la mateixa persona reclamant).
No hi pot haver cap mena de dubte en què el primer objecte sol·licitat (un dia d'assumptes propis o de festa) no és informació pública, sinó una prestació municipal de naturalesa totalment diferent.
El dret d'accés a la informació pública regulat per l'LTAIPBG empara sol·licituds que tenen per objecte l'obtenció de, precisament, informació pública, no de prestacions administratives de naturalesa diferent.
Per tant, aquesta sol·licitud no es pot emparar en el dret d'accés a la informació pública i, per la mateixa raó, no pot ser objecte de Reclamació davant la GAIP, ja que aquesta via de garantia i la competència d'aquesta Comissió legalment només poden tenir per objecte sol·licituds d'informació pública.
Quant a la segona part de la sol·licitud (que l'Ajuntament faci una comunicació pública sobre el dret a permís d'un dia per haver treballat en una jornada electoral i sobre el règim aplicable al seu exercici), no es pot negar que té un contingut informatiu, relacionat amb la difusió d'informació pública, però és quelcom que queda clarament al marge de l'exercici del dret d'accés a la informació pública i, sobretot, de les competències de la GAIP.
L'esquema típic del dret d'accés a la informació pública, tal com és regulat als articles 26 i següents de l'LTAIPBG, consisteix en què una persona demana a una Administració pública una informació determinada i l'Administració en qüestió resta obligada a lliurar-li-la si no ho impedeixen límits establerts legalment; i les competències de la GAIP estan circumscrites a aquesta línia de funcionament, amb la finalitat de garantir l'obtenció de la informació sol·licitada si no s'hi oposa cap precepte legal.
En aquest cas, però, la persona reclamant no ha sol·licitat la informació que ara demana que sigui divulgada per l'Ajuntament.
Aquesta informació ja la té, doncs la va demanar en la sol·licitud de la que deriva la Resolució de la GAIP 300/2017, que va tenir efectes estimatoris de la seva sol·licitud.
El que ara demana, per tant, no és tenir accés a aquesta informació, sinó que l'Ajuntament porti a terme una determinada política de difusió d'ella.
Aquesta sol·licitud depassa, per tant, el contingut propi del dret d'accés a la informació pública, i per tant també excedeix l'àmbit de competències de la GAIP.
Per tot plegat, cal concloure que tant la primera com la segona part de la sol·licitud d'informació no tenen empara en el dret d'accés a la informació pública i per tant queden al marge de les competències de la GAIP, motiu pel qual aquesta Reclamació ha de ser inadmesa.